CELEX: 32007R1497
Language: ro
Date: 2007-12-18 00:00:00
Title: Regulamentul (CE) nr. 1497/2007 al Comisiei din 18 decembrie 2007 de stabilire, în conformitate cu Regulamentul (CE) nr. 842/2006 al Parlamentului European și al Consiliului, a cerințelor de verificare standard în vederea detectării scurgerilor pentru sistemele staționare de protecție împotriva incendiilor, care conțin anumite gaze fluorurate cu efect de seră (Text cu relevanță pentru SEE)

19.12.2007   
            
            
               RO
            
            
               Jurnalul Oficial al Uniunii Europene
            
            
               L 333/4
            
         REGULAMENTUL (CE) NR. 1497/2007 AL COMISIEI
   din 18 decembrie 2007
   de stabilire, în conformitate cu Regulamentul (CE) nr. 842/2006 al Parlamentului European și al Consiliului, a cerințelor de verificare standard în vederea detectării scurgerilor pentru sistemele staționare de protecție împotriva incendiilor, care conțin anumite gaze fluorurate cu efect de seră
   (Text cu relevanță pentru SEE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 842/2006 al Parlamentului European și al Consiliului din 17 mai 2006 privind anumite gaze fluorurate cu efect de seră (1), în special articolul 3 alineatul (7),
   întrucât:
   
               (1)
            
            
               În cazul sistemelor de protecție împotriva incendiilor care cuprind mai multe containere interconectate instalate pentru a răspunde unui risc specific de incendiu într-un spațiu delimitat, conținutul de gaze fluorurate cu efect de seră trebuie calculat pe baza conținutului total de gaze din respectivele containere în vederea asigurării unei frecvențe a verificărilor corespunzătoare conținutului efectiv de gaze fluorurate cu efect de seră.
            
         
               (2)
            
            
               În conformitate cu Regulamentul (CE) nr. 842/2006, registrele privind sistemele de protecție împotriva incendiilor trebuie să conțină anumite informații. În scopul asigurării punerii în aplicare eficiente a Regulamentului (CE) nr. 842/2006, este necesar să se prevadă introducerea de informații suplimentare în registrele sistemelor respective.
            
         
               (3)
            
            
               Informațiile privind conținutul de gaze fluorurate cu efect de seră trebuie incluse în registrele sistemelor. În cazul în care nu se cunoaște conținutul de gaze fluorurate cu efect de seră, operatorul sistemului respectiv de protecție împotriva incendiilor trebuie să se asigure că acest conținut este determinat de către personal autorizat, pentru a facilita verificările în vederea detectării scurgerilor.
            
         
               (4)
            
            
               Înainte de verificarea în vederea detectării scurgerilor, personalul autorizat trebuie să examineze cu atenție informațiile cuprinse în registrele sistemelor pentru a identifica toate problemele anterioare și pentru a consulta rapoartele respective.
            
         
               (5)
            
            
               În vederea asigurării unui control eficient al scurgerilor, verificările trebuie să se concentreze asupra părților sistemului de protecție împotriva incendiilor în care este cel mai probabil să se producă scurgeri.
            
         
               (6)
            
            
               În cazul în care există o suspiciune de scurgere, este necesară o verificare în vederea detectării și a reparării ei.
            
         
               (7)
            
            
               Instalațiile defecte ale noilor sisteme reprezintă un risc semnificativ de scurgere. Din acest motiv, sistemele nou-instalate trebuie verificate în vederea detectării scurgerilor imediat după punerea în funcțiune.
            
         
               (8)
            
            
               În vederea asigurării siguranței sistemului reparat, verificările de control prevăzute în Regulamentul (CE) nr. 842/2006 trebuie să se concentreze pe părțile sistemului în care s-a detectat scurgerea și pe părțile adiacente.
            
         
               (9)
            
            
               Măsurile prevăzute în prezentul regulament sunt conforme cu avizul comitetului instituit prin articolul 18 alineatul (1) din Regulamentul (CE) nr. 2037/2000 al Parlamentului European și al Consiliului (2),
            
         ADOPTĂ PREZENTUL REGULAMENT:
   Articolul 1
   Obiectul și domeniul de aplicare
   Prezentul regulament stabilește, în conformitate cu Regulamentul (CE) nr. 842/2006, cerințele de verificare standard pentru sistemele staționare, în funcțiune sau oprite temporar, care constau în unul sau mai multe containere interconectate, inclusiv componentele asociate, instalate pentru a răspunde unui risc specific de incendiu într-un spațiu delimitat, denumite în continuare „sisteme de protecție împotriva incendiilor”.
   Regulamentul se aplică sistemelor de protecție împotriva incendiilor care conțin trei sau mai multe kilograme de gaze fluorurate cu efect de seră.
   Articolul 2
   Registrul sistemului
   (1)   Operatorul își indică denumirea, adresa poștală și numărul de telefon în registrul menționat la articolul 3 alineatul (6) din Regulamentul (CE) nr. 842/2006, denumit în continuare „registrul sistemului”.
   (2)   Conținutul de gaze fluorurate cu efect de seră din sistemul de protecție împotriva incendiilor se indică în registrul sistemului.
   (3)   În cazul în care conținutul de gaze fluorurate cu efect de seră pentru sistemele de protecție împotriva incendiilor nu este indicat în specificațiile producătorului sau pe eticheta sistemului respectiv, operatorul se asigură că acest conținut este determinat de către personal autorizat.
   Articolul 3
   Verificarea registrului sistemului
   (1)   Înainte de a proceda la verificări în vederea detectării scurgerilor, personalul autorizat examinează registrul sistemului.
   (2)   Se acordă o atenție specială informațiilor relevante cu privire la orice zone problematice sau aspecte recurente.
   Articolul 4
   Verificări vizuale și manuale
   (1)   Pentru a identifica semnele de scurgere și pagubele produse, personalul autorizat efectuează verificări vizuale ale sistemelor de control, ale containerelor, ale componentelor și ale conexiunilor aflate sub presiune.
   (2)   Orice suspiciune de scurgere de gaze fluorurate cu efect de seră din sistemul de protecție împotriva incendiilor se verifică de către personalul autorizat.
   (3)   Una sau mai multe dintre următoarele situații constituie suspiciune de scurgere:
   
               (a)
            
            
               un sistem fix de detectare a scurgerilor indică existența unei scurgeri;
            
         
               (b)
            
            
               un container indică o pierdere de presiune care, corectată în funcție de temperatură, depășește 10 %;
            
         
               (c)
            
            
               un container indică o pierdere de substanță de stingere care depășește 5 %;
            
         
               (d)
            
            
               alte semne care sugerează pierderea de conținut de gaze.
            
         (4)   Manometrele și dispozitivele de măsurare a greutății trebuie verificate la fiecare 12 luni pentru a se asigura buna lor funcționare.
   Articolul 5
   Repararea scurgerii
   (1)   Operatorul se asigură că reparația se realizează de către personal autorizat să efectueze respectiva activitate.
   (2)   Operatorul se asigură că a fost efectuat un test de scurgere înainte de reîncărcare.
   Articolul 6
   Verificările de control
   La efectuarea verificărilor de control prevăzute la articolul 3 alineatul (2) al doilea paragraf din Regulamentul (CE) nr. 842/2006, personalul autorizat se concentrează pe acele zone în care au fost detectate și reparate scurgeri, precum și pe zonele adiacente în cazul în care, pe durata reparațiilor, acestea au fost supuse la presiune.
   Articolul 7
   Cerințe privind sistemele nou puse în funcțiune
   Sistemele nou-instalate sunt verificate în vederea detectării scurgerilor imediat după punerea lor în funcțiune.
   Articolul 8
   Intrarea în vigoare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 18 decembrie 2007.
      
         
            Pentru Comisie
         
         Stavros DIMAS
         
            Membru al Comisiei
         
      
   
   
      (1)  JO L 161, 14.6.2006, p. 1.
   
      (2)  JO L 244, 29.9.2000, p. 1. Regulament modificat ultima dată prin Regulamentul (CE) nr. 899/2007 al Comisiei (JO L 196, 28.7.2007, p. 24).